DA Den Europæiske Unions Tidende L 161/22

RÅDETS AFGØRELSE (FUSP) 2018/906

af 25. juni 2018

om forlængelse af mandatet for Den Europæiske Unions særlige repræsentant for Sahel

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 33 og artikel 31, stk. 2,

under henvisning til forslag fra Unionens højtstående repræsentant for udenrigsanliggender og sikkerhedspolitik, og

ud fra følgende betragtninger:

(1) Rådet vedtog den 7. december 2015 afgørelse (FUSP) 2015/2274 (1) om udnævnelse af Ángel LOSADA FERNÁNDEZ til Den Europæiske Unions særlige repræsentant (EUSR) for Sahel. EUSR's mandat udløber den 30. juni 2018.

(2) EUSR's mandat bør forlænges med endnu en periode på 20 måneder.

(3) EUSR skal gennemføre mandatet under forhold, der muligvis vil blive forværret og vil kunne hindre opnåelsen af målene for Unionens optræden udadtil, jf. traktatens artikel 21 —

VEDTAGET DENNE AFGØRELSE:

Artikel 1

Den Europæiske Unions særlige repræsentant

1. Mandatet for Ángel LOSADA FERNÁNDEZ som EUSR for Sahel forlænges indtil den 29. februar 2020. Rådet kan beslutte, at EUSR's mandat afsluttes tidligere på grundlag af en vurdering fra Den Udenrigs- og Sikkerhedspolitiske Komité (PSC) og efter forslag fra Unionens højtstående repræsentant for udenrigsanliggender og sikkerhedspolitik (HR).

2. I forbindelse med EUSR's mandat defineres Sahel som værende det primære fokusområde for EU-strategien for sikkerhed og udvikling i Sahel (»strategien«) og den regionale handlingsplan hertil (»handlingsplanen«), dvs. Burkina Faso, Tchad, Mali, Mauretanien og Niger. I spørgsmål med bredere regionale implikationer samarbejder EUSR med Tchad Sø-Bassinets lande og andre lande og regionale eller internationale enheder uden for Sahel, herunder Maghreb, Vestafrika og Guineabugten, alt efter hvad der er relevant.

Artikel 2

Politikmål

1. EUSR's mandat baseres på Unionens politikmål i forhold til Sahel om at bidrage aktivt til regionale og internationale tiltag for at opnå varig fred, sikkerhed og udvikling i regionen. EUSR skal derudover have som mål at udvide kvaliteten, intensiteten og indvirkningen af Unionens mangesidede engagement i Sahel.

2. EUSR bidrager til at udvikle og gennemføre alle Unionens tiltag i regionen, navnlig inden for politiske, sikkerhedsmæssige og udviklingsmæssige områder, og at koordinere alle relevante instrumenter for Unionens indsats.

3. Der gives prioritet til Malis langsigtede stabilisering af landet samt til partnerskabet med G5 Sahel i koordination med EU-delegationerne og andre relevante interessenter, herunder medlemsstaterne, Kommissionen og Tjenesten for EU's Optræden Udadtil (EU-Udenrigstjenesten).

4. Unionens politikmål tilstræber gennem koordineret og effektiv anvendelse af samtlige dets instrumenter at fremme tilbagevenden for Mali og dets befolkning til en proces med fred, forsoning, sikkerhed og udvikling.

5. Unionens politikmål tilstræber endvidere at styrke forbindelsen mellem sikkerheds- og udviklingsspørgsmål i G5 Sahellandene

Artikel 3

Mandat

1. For at nå Unionens politikmål i forhold til Sahel har EUSR mandat til:

a) aktivt at bidrage til gennemførelsen af strategien og handlingsplanen hertil og at koordinere og videreudvikle Unionens integrerede tilgang til de regionale kriser med henblik på at styrke den overordnede sammenhæng og effektivitet i Unionens aktiviteter i Sahel

b) at samarbejde med alle relevante interessenter i regionen, regeringer, regionale organisationer, navnlig G5 Sahel og dens fælles styrke, i forbindelse med hvilken der bl.a. bør lægges vægt på at fremme respekten for menneskerettigheder og de ikkemilitære elementer i styrken såsom den politimæssige del, internationale organisationer, civilsamfund og diasporaer, herunder med alle Maghreblandene og Tchad Sø-Bassinets lande, med henblik på at fremme Unionens mål og bidrage til en bedre forståelse af Unionens rolle i Sahel

c) at repræsentere og fremme Unionens interesser og synlighed i de relevante regionale og internationale fora, herunder deltagelse i Comité de Suivi til fredsaftalen i Mali, og at lette en fuldt koordineret og omfattende indsats fra Unionen i regionen med inddragelse af alle relevante instrumenter, herunder udviklingssamarbejde såsom Sahelalliancen, medlemsstatsaktiviteter og Unionens støtte til krisestyring og konfliktforebyggelse gennem Den Europæiske Unions militærmission for at bidrage til uddannelsen af Malis væbnede styrker (EUTM Mali), Den Europæiske Unions FSFP-mission i Mali (EUCAP Sahel Mali), Den Europæiske Unions FSFP-mission i Niger (EUCAP Sahel Niger) og stabiliseringsaktionen i henhold til traktatens artikel 28

d) at opretholde et tæt samarbejde med FN, navnlig generalsekretærens særlige repræsentant for Vestafrika og Sahel, generalsekretærens særlige repræsentant og chef for FN's multidimensionelle integrerede stabiliseringsmission, Den Afrikanske Union (AU), navnlig AU's højtstående repræsentant for Mali og Sahel, G5 Sahel, navnlig G5-formandskabet og dets permanente sekretær, Det Økonomiske Fællesskab af Vestafrikanske Stater, Komitéen vedrørende Tchad Sø-Bassinet samt andre førende nationale, regionale og internationale interessenter, herunder andre særlige udsendinge for Sahel og relevante myndigheder i Maghrebområdet og Mellemøsten

e) nøje at følge de regionale og grænseoverskridende dimensioner af de udfordringer, som regionen står over for, herunder terrorisme, organiseret kriminalitet, våbensmugling, menneskehandel og menneskesmugling, narkotikahandel, flygtninge- og migrationsstrømme og dermed forbundne finansielle strømme; i tæt samarbejde med EU-antiterrorkoordinatoren at bidrage til den videre gennemførelse af EU's terrorbekæmpelsesstrategi

f) nøje at følge de humanitære, politiske, sikkerhedsmæssige og udviklingsmæssige konsekvenser af flygtninge- og migrationsstrømme i stor skala og relaterede ulovlige finansielle strømme på tværs af regionen; efter anmodning at deltage i dialoger om migration med relevante interessenter og bidrage mere generelt til Unionens politik om migration og flygtninge for så vidt angår regionen i overensstemmelse med Unionens politiske prioriteter for at øge samarbejde, herunder om tilbagesendelse og tilbagetagelse; at arbejde med Sahels lande for at følge op på handlinger, der blev vedtaget på Vallettatopmødet i november 2015, herunder EU's Nødtrustfond for Stabilitet og Håndtering af de Grundlæggende Årsager til Irregulær Migration og til Fordrivelse af Personer i Afrika og i forbindelse med partnerskabsrammerne

g) at opretholde regelmæssige kontakter på højt politisk niveau med de lande i regionen, der er berørt af terrorisme og international kriminalitet, og sikre Unionens centrale rolle i de internationale bestræbelser på at bekæmpe terrorisme og international kriminalitet. Dette inkluderer Unionens bestræbelser på at øge sin støtte til sikkerhedssektoren gennem regionalisering af FSFP-missionerne og aktiv støtte til regional opbygning af kapacitet i sikkerhedssektoren, navnlig G5's fælles styrke i Sahel, dens samarbejde med internationale aktører såsom MINUSMA og dens forhold til den lokale befolkning i overensstemmelse med FN's Sikkerhedsråds resolution (UNSCR) 2359 (2017) og UNSCR 2391 (2017), samt sikring af, at der på passende vis tages hånd om de grundlæggende årsager til terrorisme og international kriminalitet i Sahel

h) nøje at følge de politiske, sikkerhedsmæssige og udviklingsmæssige konsekvenser af humanitære kriser i regionen

i) med hensyn til Mali at bidrage til landets stabilisering, navnlig fuld tilbagevenden til normale forfatningsmæssige tilstande og en forfatningsmæssig regeringsførelse i hele området og en troværdig og inklusiv national dialog inden for rammerne af fredsaftalen i Mali. Dette inkluderer også at fremme institutionsopbygning, reform af sikkerhedssektoren i overensstemmelse med UNSCR 2364 (2017) og langsigtet fredsopbygning og forsoning samt bekæmpelse af korruption og straffrihed i Mali såvel som at lette en aktiv og fuldt koordineret indsats fra Unionen for at fremme en hurtig gennemførelse af fredsaftalen i Mali

j) at bidrage til gennemførelse af Unionens menneskerettighedspolitik i regionen i samarbejde med EUSR for menneskerettigheder, herunder EU's retningslinjer om menneskerettigheder, navnlig EU's retningslinjer om børn i væbnede konflikter samt om vold mod kvinder og piger og bekæmpelse af alle former for diskrimination mod dem, og Unionens politik om kvinder, fred og sikkerhed, og at fremme inkludering og ligestilling mellem kønnene i forbindelse med statsopbygningen i overensstemmelse med UNSCR 1325 (2000) og efterfølgende resolutioner om kvinder, fred og sikkerhed, herunder UNSCR 2242 (2015). Bidraget omfatter overvågning og rapportering om udviklingen samt udarbejdelse af henstillinger i den henseende og vedligeholdelse af regelmæssig kontakt til de relevante myndigheder i Mali og regionen, anklagemyndigheden ved Den Internationale Straffedomstol, FN's højkommissær for menneskerettigheder, menneskerettighedsforkæmpere og -observatører i regionen

k) at følge op på og rapportere om overholdelsen af relevante UNSCR'er, navnlig UNSCR 2056 (2012), 2071 (2012), 2085 (2012), 2100 (2013), 2295 (2016), 2364 (2017), 2374 (2017), 2359 (2017) og 2391 (2017).

2. EUSR skal med henblik på opfyldelsen af EUSR's mandat bl.a.:

a) rådgive og aflægge rapport om fastlæggelse af Unionens holdninger i regionale og internationale fora, alt efter hvad der er relevant, med henblik på proaktivt at fremme og styrke den samlede EU-tilgang til krisen i Sahel

b) holde sig orienteret om alle Unionens aktiviteter og samarbejde tæt med de relevante EU-delegationer.

Artikel 4

Gennemførelse af mandatet

1. EUSR har ansvaret for gennemførelsen af mandatet og handler under HR's myndighed.

2. PSC opretholder privilegerede forbindelser med EUSR og er EUSR's primære kontaktpunkt i forhold til Rådet. PSC giver inden for mandatets rammer EUSR strategisk vejledning og politiske retningslinjer, uden at dette berører HR's ansvar.

3. EUSR arbejder i tæt koordinering med Tjenesten for EU's Optræden Udadtil (EU-Udenrigstjenesten) og dens relevante tjenestegrene.

Artikel 5

Finansiering

1. Det finansielle referencegrundlag til dækning af udgifterne i forbindelse med EUSR's mandat for perioden fra den 1. juli 2018 til den 29. februar 2020 udgør 2 400 000 EUR.

2. Udgifterne forvaltes i overensstemmelse med de procedurer og regler, der gælder for Unionens almindelige budget.

3. Udgifterne forvaltes i henhold til en kontrakt mellem EUSR og Kommissionen. EUSR står til regnskab over for Kommissionen for alle udgifter.

Artikel 6

Sammensætning af medarbejderstaben

1. EUSR er inden for rammerne af sit mandat og de finansielle midler, der stilles til rådighed i den forbindelse, ansvarlig for at sammensætte en medarbejderstab. Medarbejderstaben skal omfatte ekspertise i de specifikke politiske og sikkerhedsmæssige spørgsmål, som mandatet kræver, herunder køn. EUSR underretter straks og løbende Rådet og Kommissionen om medarbejderstabens sammensætning.

2. Medlemsstaterne, EU-institutionerne og EU-Udenrigstjenesten kan foreslå udstationering af medarbejdere til at arbejde sammen med EUSR. Løn til sådant udstationeret personale afholdes af henholdsvis medlemsstaten, den udsendende EU-institution eller EU-Udenrigstjenesten. Eksperter, der udstationeres af medlemsstaterne ved EU-institutionerne eller EU-Udenrigstjenesten, kan også udstationeres ved EUSR. Internationale kontraktansatte skal være statsborgere i en medlemsstat.

3. Alt udstationeret personale forbliver under den udsendende medlemsstats, den udsendende EU-institutions eller EU-Udenrigstjenestens administrative myndighed og udfører sine opgaver og handler i EUSR's mandats interesse.

4. EUSR's personale placeres samme sted som de relevante tjenestegrene i EU-Udenrigstjenesten eller EU-delegationerne med henblik på at sikre sammenhæng og konsekvens i deres respektive aktiviteter.

Artikel 7

Privilegier og immuniteter for EUSR og EUSR's medarbejderstab

De privilegier, immuniteter og yderligere garantier, der er nødvendige for, at EUSR's mission kan opfyldes og afvikles uhindret, og som er nødvendige for EUSR's medarbejdere, aftales med værtslandene, alt efter hvad der er relevant. Medlemsstaterne og EU-Udenrigstjenesten yder den fornødne støtte med henblik herpå.

Artikel 8

Sikkerheden i forbindelse med EU's klassificerede oplysninger

EUSR og medarbejdere i EUSR's stab respekterer de sikkerhedsprincipper og minimumsstandarder, der er fastsat i Rådets afgørelse 2013/488/EU (2).

Artikel 9

Adgang til oplysninger og logistisk støtte

1. Medlemsstaterne, Kommissionen, EU-Udenrigstjenesten og Generalsekretariatet for Rådet sikrer, at EUSR får adgang til alle relevante oplysninger.

2. Alt efter, hvad der er relevant, yder EU-delegationerne i regionen og/eller medlemsstaterne logistisk støtte i regionen.

Artikel 10

Sikkerhed

I overensstemmelse med Unionens sikkerhedspolitik for personale, der er udstationeret uden for Unionen som led i operationer i medfør af traktatens afsnit V, træffer EUSR i overensstemmelse med sit mandat og på baggrund af sikkerhedssituationen i det geografiske ansvarsområde alle med rimelighed gennemførlige forholdsregler med hensyn til sikkerheden for alt personale, der står under EUSR's direkte myndighed, navnlig ved at:

a) udarbejde en specifik sikkerhedsplan baseret på rådgivning fra EU-Udenrigstjenesten, herunder specifikke materielle, organisatoriske og proceduremæssige sikkerhedsforanstaltninger, vedrørende styring af sikre personalebevægelser til og inden for ansvarsområdet samt styring af sikkerhedshændelser og en beredskabs- og evakueringsplan

b) sikre, at alt personale, der er udstationeret uden for Unionen, er dækket af en højrisikoforsikring, der er tilpasset forholdene i ansvarsområdet

c) sikre, at alle medarbejdere i EUSR's stab, der skal udstationeres uden for Unionen, herunder lokalt ansat personale, har modtaget relevant sikkerhedsuddannelse før eller ved ankomsten til ansvarsområdet på grundlag af de risikoratings, som EU-Udenrigstjenesten har opstillet for dette område

d) sikre, at alle vedtagne henstillinger, der udarbejdes efter regelmæssige sikkerhedsvurderinger, gennemføres, og aflægge skriftlige rapporter om deres gennemførelse og om andre sikkerhedsspørgsmål som led i fremskridtsrapporten og rapporten om gennemførelse af mandatet til Rådet, HR og Kommissionen.

Artikel 11

Indberetning

EUSR aflægger regelmæssigt rapport til HR og PSC. EUSR aflægger også rapport til Rådets arbejdsgrupper efter behov, herunder en foreløbig rapport vedrørende mandatet i foråret 2019. Der udsendes regelmæssigt rapporter gennem Coreunettet. EUSR kan aflægge rapport til Rådet for Udenrigsanliggender. I overensstemmelse med traktatens artikel 36 kan EUSR inddrages i underretningen af Europa-Parlamentet.

Artikel 12

Koordinering med andre EU-aktører

1. Inden for rammerne af strategien og handlingsplanen bidrager EUSR til, at Unionens politiske og diplomatiske indsats fremtræder som en helhed og er sammenhængende og effektiv og hjælper med at sikre, at alle EU-instrumenter og medlemsstaternes aktioner sættes ind på en sammenhængende måde med henblik på at nå Unionens politikmål. Der bør, hvis det er relevant, tilstræbes samarbejde med medlemsstaterne.

2. EUSR's aktiviteter koordineres med EU-delegationernes og Kommissionens aktiviteter samt med de aktiviteter, der udføres af andre EUSR'er, som er aktive i regionen. EUSR sørger for regelmæssig briefing af medlemsstaternes missioner og EU-delegationerne i regionen.

3. Under arbejdet på stedet holdes der tæt kontakt til de relevante chefer for medlemsstaternes missioner og for EU-delegationerne. De bestræber sig på i videst muligt omfang at bistå EUSR i gennemførelsen af mandatet. EUSR skal i tæt koordinering med de relevante EU-delegationer sørge for lokal politisk vejledning til missionscheferne for EUCAP Sahel Niger og EUCAP Sahel Mali og den øverstbefalende for EUTM Mali. EUSR, den øverstbefalende for EUTM Mali og den øverstbefalende for den civile operation for EUCAP Sahel Niger og EUCAP Sahel Mali konsulterer hinanden efter behov.

Artikel 13

Bistand i forbindelse med krav

EUSR og EUSR's medarbejderstab bistår ved tilvejebringelsen af elementer til at behandle eventuelle krav og forpligtelser, der hidrører fra mandaterne for den tidligere EUSR for Sahel, og yder administrativ bistand og adgang til relevante sagsakter med henblik herpå.

Artikel 14

Revision

Gennemførelsen af denne afgørelse og dens sammenhæng med andre af Unionens bidrag til regionen tages løbende op til revision. EUSR forelægger Rådet, HR og Kommissionen en fremskridtsrapport senest den 31. oktober 2018 og en samlet rapport om gennemførelsen af mandatet senest den 30. november 2019.

Artikel 15

Ikrafttræden

Denne afgørelse træder i kraft på dagen for vedtagelsen.

Udfærdiget i Luxembourg, den 25. juni 2018. På Rådets vegne F. MOGHERINI Formand

(1) Rådets afgørelse (FUSP) 2015/2274 af 7. december 2015 om udnævnelse af Den Europæiske Unions særlige repræsentant for Sahel (EUT L 322 af 8.12.2015, s. 44).

(2) Rådets afgørelse 2013/488/EU af 23. september 2013 om reglerne for sikkerhedsbeskyttelse af EU's klassificerede informationer (EUT L 274 af 15.10.2013, s. 1).